Þingræður haldnar á Alþingi Íslendinga

Atvmrh. (Sigurður Kristinsson) Þetta frv. var lagt fyrir Ed. á síðasta þingi og kemur nú fram hér eins og það var samþ. við 2. umr. í þeirri deild. Skal ég ekki fara neitt út í frv. hér, en vil aðeins visa til þeirra aths., er frv. fylgdu á síðasta þingi. Að lokinni þessari umr. legg ég til, að frv. verði vísað til landbn.

Forsrh. (Tryggvi Þórhallsson) Fyrir þinginu í vetur lá allmikil syrpa frv. um endurskoðun á tolla- og skattalöggjöfinni. Það var árangurinn af starfi þeirrar nefndar, sem sett var á sínum tíma til þess að íhuga tolla- og skattamál landsins. Það hefði mátt liggja beint við að flytja frv. öll inn í þingið nú; en ríkisstj. leit svo á sem bæri að keppa að því, að þetta þing gæti orðið mjög stutt, og réðst því ekki í að bera fram önnur mál en þau, sem endilega þyrftu afgreiðslu nú. Hinsvegar er það vitað, að þegar farið er að stað með slík mál sem tolla- og skattamálin, geta þau ekki hlotið afgreiðslu nema á töluvert löngum tíma, og þess vegna taldi stj. ekki rétt að taka endanlega ákvörðun um þau fyrr en á því þingi, sem háð verður á næstkomandi ári. Hinsvegar getur ríkissjóður ekki misst slíkan tekjustofn sem verðtollinn. og ber stj. því fram frv. um framlengingu verðtollsins. Fyrir henni er það þó ekkert aðalatriði, hvort verðtollurinn er framlengdur til ársloka 1933 eða 1932. Ég vil leyfa mér að leggja til, að þessu frv. verði að lokinni umr. vísað til fjhn., sem væntanlega tekur til athugunar, hvort hún vill fallast á þessa stefnu, að gera nú aðeins þessa bráðabirgðaúrlausn, eða hitt, að taka upp til afgreiðslu þau frv., er lágu fyrir síðasta þingi.

Atvmrh. (Sigurður Kristinsson) Þetta frv. var lagt fyrir þessa hv. d. á síðasta þingi og var þá samþ. við 2. umr. Er það nú lagt fyrir hv. deild að nýju án nokkurra teljandi breytinga. Vil ég aðeins vísa til aths. þeirra, er fylgdu frv. á síðasta þingi, og leggja til, að því verði vísað til 2. umr. og hv. samgmn. að lokinni þessari umr.

Jón Ólafsson Ég geri ráð fyrir, að frv. þetta gangi til hv. samgmn. eins og á síðasta þingi, en ég álít, að full þörf sé nú, eins og þá, að minna á ýms ákvæði 2. og 3. gr. frv. um niðurjöfnun kostnaðar við fyrirhleðslur og aðrar varnir gegn skemmdum á jörðum. Er ég vel kunnugur þar eystra, og fæ ég ekki betur séð en að kostnaðurinn geti orðið meiri en svo, að margir bændur geti risið undir honum. Það er auðséð á ákvæðum 3. gr. frv., að bændum er ætlað að taka þátt í kostnaði við varnir á jörðum sínum. Er ég þess fullviss, að þótt þeir þurfi ekki að bera nema 1/8 hluta kostnaðar, þá verði hann samt meiri en svo, að þeir fái borið hann. Mér finnst, að til framkvæmda ríkissjóðs um verndun hins fagra héraðs, frá eyðileggingu af náttúrunnar völdum ætti það einnig að vera hlutverk ríkissjóðs að sjá um, að bændurnir, sem eiga að njóta verndunarinnar, fari ekki á vonarvöl af þeim ástæðum, að þeim sé ætluð of há greiðsla. Vona ég, að hv.n. taki þetta til greina, en að öðrum kosti mun ég bera fram brtt. um þetta efni á sínum tíma.

Atvmrh. (Sigurður Kristinsson) Þetta frv. var lagt fyrir Nd. á síðasta þingi og mun hafa komizt í gegnum 2. umr. Er það nú lagt fyrir þingið að nýju án nokkurra verulegra breytinga. Ég sé, að villa hefir slæðzt í fyrirsögn frv. Stendur þar ranglega „Mosfellssveit“. og ætti að laga það, er frv. verður prentað að nýju. Ég leyfi mér að vísa til þeirra aths., er fylgdu frv. á síðasta þingi, og legg svo til, að málinu verði vísað til hv. samgmn. að lokinni þessari umr.